BEGRUNDELSE

1.Forslagets genstand

Dette forslag vedrører afgørelsen om fastlæggelse af den holdning, der skal indtages på Den Europæiske Unions vegne i Det Blandede Udvalg, der er nedsat ved aftalen mellem Den Europæiske Union og Republikken Moldova om vejgodstransport, som blev undertegnet i Lyon den 29. juni 2022 (i det følgende benævnt "aftalen"), for så vidt angår

·vedtagelsen af Det Blandede Udvalgs forretningsorden i overensstemmelse med aftalens artikel 6, stk. 6, og

·forlængelse af aftalen i overensstemmelse med aftalens artikel 6, stk. 2.

2.Baggrund for forslaget

2.1.Kort om aftalen:

På baggrund af Ruslands ulovlige aggression mod Ukraine og de alvorlige forstyrrelser, som den afstedkommer for vejtransportsektoren i Republikken Moldova (i det følgende benævnt "Moldova"), er målet med denne aftale midlertidigt at lette vejgodstransporten mellem og gennem Moldova og EU ved at tildele yderligere rettigheder til transit og godstransport. Den finder i øjeblikket anvendelse indtil den 31. marts 2023.

Der blev nedsat et blandet udvalg til at føre tilsyn med og overvåge anvendelsen og gennemførelsen af aftalen. Udvalget træffer navnlig afgørelse om vedtagelse af sin forretningsorden og om forlængelse af aftalen. For så vidt angår forlængelse af aftalen træffer Det Blandede Udvalg afgørelse senest tre måneder inden aftalens udløb, dvs. senest den 31. december 2022. I henhold til aftalens artikel 6, stk. 5, fastsætter Det Blandede Udvalg selv sin forretningsorden.

De moldoviske myndigheder og Kommissionen er foreløbigt blevet enige om, at det første møde i Det Blandede Udvalg skal finde sted den 15. december 2022.

2.2.Overvågning af aftalen

Ved aftalens artikel 6, stk. 1, blev der indført en forpligtelse til at overvåge aftalen, navnlig ved periodisk at undersøge, hvordan aftalen fungerer, i lyset af dens mål. I den forbindelse har de moldoviske myndigheder forelagt Kommissionen oplysninger om gennemførelsen af denne aftale. Disse oplysninger dækker navnlig tredje kvartal 2022, dvs. de første tre måneder af aftalens anvendelse, og viser følgende:

·Aftalen har på vellykket vis støttet Moldovas økonomi ved at øge eksporten fra Moldova til EU betydeligt. Moldovas eksport til EU i tredje kvartal 2022 (282,7 mio. EUR) er steget med 17,5 % i værdi sammenlignet med tredje kvartal 2021. Dette stammer fra øget eksport af korn (+ 97,2 %), vegetabilske olier (+ 1 377,8 %) og frugt og vin (+ 22 %). EU tegner sig nu for 60 % af den samlede eksport fra Moldova, og denne andel forventes stadig at stige betydeligt.

·Aftalen har også været meget gunstig for EU. EU's eksport til Moldova i tredje kvartal 2022 (387,5 mio. EUR) er steget med 41 % sammenlignet med tredje kvartal 2021. Navnlig er mængden af eksporterede olieprodukter ca. firedoblet. Eksporten fra EU til Moldova oversteg importen til EU fra Moldova.

·De rettigheder, som aftalen tillægger moldoviske transportvirksomheder, har ikke ført til en massiv stigning i antallet af moldoviske lastvogne på EU's veje. I tredje kvartal 2021 havde moldoviske transportvirksomheder udført 13 255 vejtransportoperationer i EU mod 14 983 i tredje kvartal 2022, hvilket svarer til en stigning på 13 %. Faktisk har EU's transportvirksomheder haft meget større gavn af gennemførelsen af aftalen (antallet af vejtransportoperationer udført af transportvirksomheder fra EU i Moldova er steget med 73 % i tredje kvartal 2022 sammenlignet med tredje kvartal 2021), selv om antallet af vejtransportoperationer til Moldova foretaget af transportvirksomheder fra EU fortsat er meget lavere end antallet af vejtransportoperationer, der udføres af moldoviske transportvirksomheder til EU (3 327 EU-operationer i tredje kvartal 2021 sammenlignet med 5 572 i tredje kvartal 2022). Det kan derfor med sikkerhed konkluderes, at aftalen ikke har fungeret på bekostning af transportvirksomheder fra EU. Samtidig er antallet af tilladelser, som Rusland har udstedt til moldoviske transportvirksomheder, mere end halveret (4 406 i tredje kvartal 2021 mod 1 943 i tredje kvartal 2022). Dette viser, at det er lykkedes for moldoviske vejtransportoperatører at finde alternative markeder i EU for at kompensere for tabet af økonomiske perspektiver i Rusland.

·Aftalen har sammen med en lignende aftale om vejtransport mellem Moldova og Ukraine spillet en afgørende rolle i forbindelse med solidaritetsbaner. Det har muliggjort en gnidningsløs strøm af varer fra Ukraine, hvilket har lettet presset på de medlemsstater, der grænser op til landet. Et betydeligt og hidtil uset antal nødvendighedsvarer er kommet fra Ukraine til EU via Moldova. Dette var tilfældet for korn (96 602 ton i transit gennem Moldova fra Ukraine til EU i tredje kvartal 2022 mod 917 ton i tredje kvartal 2021) og vegetabilsk olie (22 708 ton i tredje kvartal 2022 mod 503 ton i tredje kvartal 2021). Der kunne f.eks. konstateres en betydelig stigning i eksporten af olie fra Ukraine til EU via Moldova, idet der blev transporteret 503 ton i tredje kvartal 2021 mod mere end 22 708 ton i tredje kvartal 2022. Tilsvarende kom 917 ton korn i tredje kvartal 2021 fra Ukraine via Moldova til EU, mens mere end 96 000 ton i tredje kvartal 2022 kom samme vej.

·Aftalen har også i væsentlig grad mindsket byrden for transportsektoren og de statslige myndigheder for så vidt angår de administrative formaliteter, der er forbundet med at udstede tilladelser.

2.3.Det Blandede Udvalg